
	[bookmark: nev]BALÁZSI DORINA
Informatikus könyvtáros
BSc, 6. félév
Debreceni Egyetem
Informatikai Kar
	






Témavezető:
	Eszenyiné Dr. Borbély Mária
egyetemi adjunktus, DE IK




A digitális kompetenciák komparatív analízise az Európai Unió országaiban

Napjainkban egyre fontosabbá válik az a kérdés, hogy a modern információs és kommunikációs technológiai képességek és eszközök mennyire terjedtek el a hétköznapokban, illetve, hogy ezeket az eszközöket, milyen mértékben tudja a lakosság hasznosítani a mindennapi élet területén. A számítógépes ismeretek hiányával küszködők, valamint az egyes országok gazdasági- és társadalmi fejlődésének érdekében is fontos felmérni a lakosság jelenlegi számítógépes tudását, digitális műveltségét, és megoldást keresni az eredmények, arányok javítására.
Célom a digitális írásbeliség fontosságára való felhívás, mivel a létszükségletté váló információs és számítógépes tudás hiánya akadályozza, vagy nagymértékben megnehezíti a társadalmi integrációt és a személyes fejlődést egyaránt. Dolgozatomban vizsgálom az Európai Unió 27 tagállamának átlagos eredményeit, összehasonlítva három, Európa északi területén fekvő ország, Dánia, Svédország és Norvégia lakosságának értékeivel. Érdeklődésemet felkeltette továbbá a magyar lakosság digitális jártasságának állapota is, ezért kiemelve az Unió régiói közül, elemzem hazánk társadalmának számítógép- használatát, informatikai ismeretét. Rövid kérdőíves felmérést végeztem, amellyel az volt a szándékom, hogy a saját környezetemben élők számítógépes tudását is felmérjem. Kutatásomhoz, az Eurostat szabadon hozzáférhető adatbázisából származó jelentések alapján közzétett információkat használom fel, amelyeket a témában már előzetesen közzétett publikációkkal, illetve saját észrevételekkel, megállapításokkal támasztok alá, egészítek ki.
Vizsgálataim eredményeként kiderül, hogy érdemes már egészen fiatalon megismerkedni a számítástechnika világával, valamint megéri befektetni a számítógépes tartalmak gyarapításába, pályázatokkal és tanfolyamokkal segíteni a felzárkóztatásra szorulókat. Lépést tartva a technikai eszközök fejlődésével és a különféle támogatások igénybevételének köszönhetően Európa digitális műveltségének térképe napról-napra javuló tendenciát mutat. További célként fogalmazható meg a hátrányban szenvedők felzárkóztatása és a már meglévő tudás továbbfejlesztése azért, hogy az egyes társadalmak jelentős része versenyképes digitális írástudással rendelkezzen.



